વિધાનસભાની ચૂંટણીમાં હાર્દિક, અલ્પેશ, મેવાણીના ખભે જાતિવાદની બંદૂક ફોડવામાં કોંગ્રેસને આંશિક સફળતા મળી હતી અને ભાજપને લાંબા અરસા પછી બે આંકડામાં સમેટાઈ જવું પડ્યું હતું. આ જ સ્થિતિ લોકસભામાં થાય તો ભાજપને દિલ્હી દૂર પડી જાય તેમ છે. આથી મોદી-અમિત શાહના ગઢમાં તો કાંગરા અકબંધ રહેવા જ જોઈએ. વિકાસનો મુદ્દો એટલો ચલણી નથી ત્યારે હિન્દુત્વનું કાર્ડ જ ભાજપની વેરવિખેર થઈ રહેલી વોટબેન્કને અકબંધ કરી શકે તેમ છે. આથી કર્ણાવતી જેવો સાવ વિસરાઈ ગયેલો મુદ્દો હવે ફરીથી ગરમાય તેવી પૂરી શક્યતા છે.